b'\n_START_ARTICLE_\nHighland Clearances\n_START_PARAGRAPH_\nEl proc\xc3\xa9s conegut en angl\xc3\xa8s com Highland Clearances (en ga\xc3\xa8lic escoc\xc3\xa8s Fuadaich nan G\xc3\xa0idheal, "l\'expulsi\xc3\xb3 dels Ga\xc3\xa8lics") que podr\xc3\xadem anomenar en\xc2\xa0catal\xc3\xa0 expulsi\xc3\xb3 de les Terres Altes va consistir en el despla\xc3\xa7ament for\xc3\xa7at de la poblaci\xc3\xb3 de les Terres Altes escoceses durant el segle XVIII. Aquest despla\xc3\xa7ament va provocar una migraci\xc3\xb3 massiva cap a la costa escocesa, cap als Lowlands i cap a l\'estranger.  Aquestes "neteges" formen part d\'un canvi general en el sistema agr\xc3\xadcola del Regne Unit, per\xc3\xb2 aquest despla\xc3\xa7ament en concret, per la seva cronologia tardana, l\'abs\xc3\xa8ncia de protecci\xc3\xb3 legal per als arrendataris a curt termini sota les lleis escoceses, la ruptura brusca amb el sistema de clans anterior, aix\xc3\xad com la brutalitat de moltes de les  ordres d\'expulsi\xc3\xb3, van fer que les Highland clearances adquirissin notorietat. _NEWLINE_Els processos que van despoblar les zones rurals d\'Anglaterra durant la Revoluci\xc3\xb3 agr\xc3\xadcola brit\xc3\xa0nica van comen\xc3\xa7ar molt abans, en el que es van con\xc3\xa8ixer com a Lowland Clearances, per\xc3\xb2 l\'efecte sobre la zona septentrional d\'Esc\xc3\xb2cia -en la qual es parlava en ga\xc3\xa8lic escoc\xc3\xa8s i es mantenia una cultura semifeudal- va produir l\'aparici\xc3\xb3 de protestes i de ressentiment per part dels descendents dels quals van ser obligats a emigrar, o a subsistir en els suburbis de les ciutats o en petites zones marginals, transformats en crofters, arrendataris de petits terrenys i obligats a treballar en condicions infrahumanes per als terratinents.'